Mamuti

Mamuti () ir izmirusi ziloņu dzimtas ģints. Tie dzīvoja Pliocēna laikmetā no 4,8 miljoniem gadu p.m.ē. līdz 4500 gadiem p.m.ē.  Nosaukuma "mamuts" izcelsme ir saistīta ar mansu valodas vārdu mang ont, kas nozīmē "zemes rags". Mamuti ir dzīvojuši visos kontinentos, izņemot Austrāliju un Dienvidameriku. Precīzs sugu skaits mamutu ģintī nav zināms. Pašlaik ir zināmas 13 mamutu sugas. No mūsdienu dzīvniekiem mamutu tuvākais "radinieks" ir Indijas zilonis. Mamuti bieži ir attēloti alu laikmeta cilvēku zīmējumos. Mamutu kauli ir atrasti arī Latvijas teritorijā.

Pieaugušu mamutu skausta augstums galvenokārt svārstījās no 3 līdz 3,7 metriem, bet masa no 5,5 līdz 7,3 tonnām. Viņiem bija gari, izliekti ilkņi (tā ne sevišķi pareizi dēvē snuķaiņu pāraugušos priekšzobus), ziemeļu sugām ķermenis klāts ar biezu apmatojumu.

Etimoloģija 
Vairums valodās mamutu ģints nosaukums ir cēlies no krievu valodas vārda mamant (мамант), mūsdienās mamont (мамонт). Savukārt, šis vārds ir cēlies no senkrievu valodas vārda mammot (маммот), kas ir aizgūts no mansu valodas vārda mang ont. Burtiskā tulkojumā tas nozīmē "zemes rags". Tā tas tika nosaukts, jo pirmos mamutu kaulus ("ragus") atrada pazemes ejās un līdz ar to uzskatīja, ka tie dzīvo zem zemes tāpat kā kurmji. Tā kā mansi nekad nebija redzējuši dzīvu eksemplāru, tika uzskatīts, ka šie dzīvnieki nomirst, nonākot Saules gaismā.

Apraksts 

Mamuti pieder pie snuķaiņu kārtas ziloņu dzimtas. Viņi bija daudz lielāki par mūsdienās dzīvojošajiem ziloņiem. Lielākie no mamutiem bija milzu mamuti (M. imperator), kuru skausta augstums sasniedza vismaz 5 metrus. Šo mamutu masa svārstījās no 6 līdz 8 tonnām. Tiek pieļauts, ka lielo tēviņu masas sasniedza pat 12 tonnas. 2005. gadā ASV Ilinoisas štatā tika atrasts 3,3 metrus garš mamuta ilknis. Eksistēja arī mamutu sugas, kuri bija mazāki par mūsdienu ziloņiem, piemēram, pundurmamuts (M. exilis).

Fosilijas 

Mamutu fosilijas ir atrodamas visos kontinentos, atskaitot Austrāliju un Dienvidameriku, kur  jaunākās fosilijas pagaidām ir tikušas uzietas uz Vrangeļa salas Ziemeļu Ledus okeānā, tiek lēsts, ka pēdējie mamuti tur vēl dzīvojušī pirms 4300 gadiem.

2020. gada oktobrī tika ziņots, ka uz ziemeļiem no Meksikas galvaspilsētas Mehiko paleontologiem izdevās uziet vairāk kā 200 dažādu mamutu indivīdu kaulus, kas bija aptuveni 10 000 līdz 20 000 gadus veci. Atradums bija būtisks, jo tas kļuva par līdz šim lielāko vienā reizē uzieto mamutu kaulu eksponātu paleontoloģijas vēsturē.

Citas vietas, kur ir atrasti mamutu kauli lielos daudzumos ir ASV (Kalifornijā un Dienviddakotā), kā arī Sibīrijā, kur viens no nesenākajiem atradumiem tika ziņots 2020. gada augustā, kad Jamalas pussalā tika uzietas teju 10 000 gadus vecas mamuta paliekas.

Arī Latvijā kopumā ir atrasti apmēram 30 mamutu kauli, kuri glabājas dažādās institūcijās. Atsevišķi eksemplāri ir pat 32 000 līdz 34 000 gadus veci.

Sistemātika 
Precīzs sugu skaits mamutu ģintī nav zināms. Pašlaik ir zināmas 13 mamutu sugas. Daži zinātnieki uzskata, ka milzu mamuts, Kolumbijas mamuts un Džefersona mamuts ir viena suga. Ja tā ir, tad ģintī ietilpst tikai 11 sugas. Visas mamutu sugas ir izmirušas.
 ģints Mamuti (Mammuthus)
 suga Āfrikas mamuts (Mammuthus africanavus)
 suga Armēnijas mamuts (Mammuthus armeniacus)
 suga Dienvidāfrikas mamuts (Mammuthus subplanifrons)
 suga Dienvidu mamuts (Mammuthus meridionalis)
 suga Džefersona mamuts (Mammuthus jeffersonii)
 suga Kolumbijas mamuts (Mammuthus columbi)
 suga Matainais mamuts (Mammuthus primigenius)
 suga Milzu mamuts (Mammuthus imperator)
 suga Pundurmamuts (Mammuthus exilis)
 suga Sardīnijas pundurmamuts (Mammuthus lamarmorae)
 suga Stepes mamuts (Mammuthus trogontherii)
 suga Mammuthus sungari
 suga Mammuthus hayi

Atsauces

Ārējās saites 

  Mammoths Illinois State Museum
  Mammoth HowStuffWorks
  Woolly Mammoth EnchantedLearning.com
  The Woolly Mammoth Utah Education Network

Mamuti
Izmirušie snuķaiņi
Pleistocēna izmiršanas
Pleistocēna zīdītāji